ས་སྐྱ་པཎ་ཆེན་ནི་རབ་བྱུང་གསུམ་པའི་ཆུ་སྟག་སྤྱི་ལོ་༡༡༨༩ལ་འཁྲུངས།ཁ་ཆེ་པཎ་ཆེན་དང་ད་ན་ཤིའ་ལ་ལས་སྒྲ་དང་རྣམ་འགྲེལ་བསླབས་ཏེ་རྣམ་འགྲེལ་ལ་འགྱུར་བཅོས་བྱས།མཁས་པ་ཆེན་པོར་གྱུར་ནས་ཆོས་མ་དག་པ་སུན་ཕྱུང་ངོ༌།།ཁོང་གིས་རིག་གནས་སྦྱངས་པ་ནི།རྣམ་ཐར་ལས།སྡེབ་སྦྱོར་རིན་ཆེན་འབྱུང་གནས་དང༌།།དམར་སེང་དངནི་རྒྱལ་བའི་ལྷ།།བདེ་བར་གཤེགས་པའི་དཔལ་ལ་ཐོས།།རྒྱན་གྱི་བསྟན་བཅོས་དཎྜི་དང༌།།དབྱངས་ཅན་མགུལ་རྒྱན་ལ་སོགས་པ།།དགེ་འདུན་དཔལ་ལ་ལེགས་པར་བསླབས།།མངོན་བརྗོད་བསྟན་བཅོས་འཆི་མེད་མཛོད།།དེ་ཡི་རྒྱ་ཆེར་འགྲེལ་བ་བཅས།།མཁས་པ་གསུམ་ལ་ལེགས་པར་གཏུགས།།ནག་མོ་ཁོལ་གྱི་སྙན་ངག་གསུམ།།བདེ་བར་གཤེགས་པའི་དཔལ་གྱིས་བཤད།།བྱང་ཆུབ་སེམས་དཔའི་སྐྱེ་བའི་རབས།།བདག་ཉིད་ཆེན་པོ་གཉིས་ལས་ཐོས།།ཞེས་སོགས་གསུངས།འདི་དག་གི་གཞུང་ནི་དེ་སྐབས་བོད་དུ་མ་འགྱུར་བས་ལེགས་སྦྱར་གྱི་ཡི་གེའི་སྟེང་ནས་བསླབས་ཏེ་དར་བར་མཛད་ནའང་དེ་དག་གི་གཞུང་ཡོངས་རྫོགས་བསྒྱུར་པ་ནི་མེད་དོ།།ཁོང་གི་གསུང་རིག་གནས་ལ་ཡང་དམ་པའི་ཆོས་ཀྱི་ལམ་སྟོན་པ།ས་སྐྱའི་ལེགས་བཤད།སྒྲ་འཇུགསྒྲ་ཉེ་བར་བསྡུ་བ།སྡེབ་སྦྱོར་མེ་ཏོག་ཆུན་པོ།ཚིག་གཏེར།རོལ་མོའི་བསྟན་བཅོས།ཤེས་རབ་འཕྲོ་བ།ཤེས་རབ་ལ་འཇུག་པ།མཁས་འཇུགསྙན་ངག་མཁས་པའི་ཁ་རྒྱན།ཟློས་གར་རབ་དགའི་འཇུག་པ།སྐུ་གཟུགས་ཀྱི་བསྟན་བཅོས།བཟོའི་བསྟན་བཅོས།ས་བརྟག་པ།བསྟན་རྩིས།སྨན་དཔྱད་བསྡུས་དོན།སྨྲ་སྒོའི་བསྡུས་དོན།ཡི་གེའི་སྦྱོར་བ།བྱིས་འཇུག་འགྲེལ་བ།རིགས་གཏེར་སོགས་དང་གཞན་ཡང་མདོ་སྔགས་ཀྱི་བསྟན་བཅོས་མང་པོ་བརྩམས་སོ།།